Fra 2009 ble forvaltningen av produksjonsmidlene til scenekunst for barn og unge innenfor Den kulturelle skolesekken (DKS), flyttet fra Norsk kulturråd til Norsk scenekunstbruk AS. Støtteordningen het «Spenn» frem til utgangen av 2023. To ganger i året kan frie scenekunstgrupper søke støtte til nyproduksjon eller tilrettelegging og gjenopptakelse av scenekunstproduksjoner. Fagutvalget som behandler søknader til denne ordningen består av tre personer, og det skal etterstrebes at utvalget har en bred kompetanse og har tilhørighet i ulike deler av scenekunstmiljøet er representert. Kjønn, bakgrunn og alder er også faktorer ved utvelgelse. Fagutvalget har anledning til å innhente vurderinger fra ekstern ekspertise. Medlemmene av fagutvalget sitter normalt i 2 år.